20. schôdza NR SR - 1.deň - B. popoludní 2
Dátum: 2017-09-07
Poslanec: Poliačik, Martin (SaS)
Druh vystúpenia: Vystúpenie v rozprave

82. Ďakujem pekne, pán podpredseda. Tak si to, vážené dámy a páni, zrekapitulujme, kam sme sa to dostali. A ja tu teda nie som dlho. Sedem rokov. Sú tu exponáty podstatne dlhšie vystavené (povedané s pobavením) ako ja a pamätajú viac, ale musím povedať, že takú šupu z prvej, ako dostal Andrej Danko, keď bol odvolaný pán minister Plavčan, to som nevidel. To takú som zažil iba jednu. Pozeral som na neho, jak lapá po dychu na tej tlačovej besede a hovoril som si, vau, vypýtal si, dostal. A dneska dostane druhú. Neviem, či ste pozerali tú tlačovku, ale normálne sklopené uši, sklopené zraky, predseda ani neprišiel a; nehráte to dobre, pán kolega, budete v hanbe; a dostali sme sa do situácie, že napriek tomu, že strana SNS plne uznala dôvody, legitímne dôvody na odvolanie ministra Richtera, tak nakoniec nepodporí svoj vlastný názor. Bol taký dobrý vtip za blahého komunizmu: Čo si myslíte o tom a tom? A odpoveď bola: Mám svoj názor, ale nesúhlasím s ním. Tak tam ste sa dostali. Gratulujem. Tak ako Fico prvý zožral SNS-ku prvú, tak Fico druhý žerie tú druhú. Myslím v kombinácii, keď boli. Medzitým bol sám, papal svojich. A teraz sa pozrime na to, že čím sa teda sociálna vláda oháňa, keď bráni tohto človeka. A vždy vidíme len tvrdé dáta. Dokázali sme ohnúť natoľko metodiku vykazovania štatistík nezamestnanosti, že nám to zhodou okolností vychádza, že klesla. Ale čo to reálne znamená medzi ľuďmi, to už nám sociálna vláda nepovie. Že máme zakonzervované sociálne rozdiely medzi ľuďmi tak, že sa nedokážu dostať zo svojich pozícií, že deti, ktoré do školského systému chudobné vchádzajú, tak z neho s vysokou pravdepodobnosťou chudobné vyjdú. Že ľudia, ktorí majú sťažený prístup na trh práce, budú mať naďalej sťažený prístup na trh práce, že ľudia, ktorí majú sťažený prístup k sociálnym službám, sa k nim s vysokou pravdepodobnosťou nedostanú. To sú tie mäkké ukazovatele, ktoré ale hovoria o kvalite života konkrétnych ľudí tam vonku. Na ktorých táto vláda zvysoka kašle. Ak nič iné, už len toto by malo byť dôvodom na to, aby Ján Richter neostal sedieť na svojej stoličke. Ale poďme naspäť k tej téme, kvôli ktorej sme sa minule a dnes znovu zišli. Čistý deň. Ja som vám povedal, že je to téma, ktorá je pre mňa citlivá, že je to téma, ktorej sa dlhodobo venujem. A medzitým som zisťoval ďalšie informácie. Ja som presvedčený o tom, že Peter Tománek sa nikdy nemal stať riaditeľom Čistého dňa. Na základe jeho histórie, na základe toho, čo som si vypočul od ľudí, ktorí s ním vyrastali, na základe jeho kvalifikácie som presvedčený o tom, že on tam nikdy byť nemal. A to, že tam bol, vyústilo do situácie, ktorú popísala Natália Blahová, a ja som presvedčený o tom, že tá situácia nebola ojedinelá. A keď už sa odvolávajú ministri, tak sa majú odvolávať v rámci vyvodzovania politickej zodpovednosti. Darmo bude pán minister teraz rozprávať o tom, že konáme kroky. Veď on je tam nejakým spôsobom 10 rokov. Bol pri tom, keď sa viac ako 10 rokov formovala sociálna politika tohto štátu. Takže politickú zodpovednosť nesie za stav, v ktorom sa resocializačné zariadenia nachádzajú, a na základe toho má byť odvolaný. To, že teraz hasí a snaží sa to napraviť, už je len samozrejmá, nutná reakcia a bolo by už absolútne absurdné, keby sme sa toho nedočkali. Samozrejme, že treba niečo robiť. V momente, keď sa vymkne situácia v resocializačných zariadeniach z kontroly takým spôsobom, že sa tam páchajú trestné činy a sú ohrozené zdravie, životy a osudy najzraniteľnejších, t. j. detí s problémom, ktoré boli zverené na to, aby sa ich život zlepšil, tak už toto keby sa po toľkých prúseroch nezačalo riešiť, tak tam ten človek už tobôž nemá čo robiť. Ale už to, čo smerovalo k tomu bodu, by malo stačiť na to, aby odišiel. Ján Richter nie je najlepší minister. Ján Richter nie je ani len dobrý minister. Ján Richter je babrák. A či už sa budeme rozprávať o tom, čo spomínala Lucia Nicholsonová, čo sa týka dôchodcov, alebo o tom, o čom hovorí dlhodobo Natália Blahová, čo sa týka napríklad detí, ten posledný prípad ste tiež mnohí mali možnosť v poslednej dobe čítať na internete, jednoducho tento štát je – a nielen na úrovni sociálnych vecí, ale na úrovni štrukturálnej integrity – rozkladaný zvnútra a je rozkladaný neschopnosťou, nekvalifikovanosťou tejto vlády a podobných vlád v minulosti, ktorých súčasťou bola strana SMER – SD a za sociálnu oblasť v tejto strane niesli zodpovednosť Viera Tomanová a Ján Richter. A keď vidíme, že tá oblasť vykazuje zásadnú chybovosť, nedostatky, nekvalifikovanosť, podvyživenosť, či už personálnu, materiálnu, alebo kvalifikačnú, tak za to treba vyvodiť politickú zodpovednosť. A preto Ján Richter nemôže a nemal by ostať sedieť na svojej stoličke. A SNS ešte kým mala obsah miešku v poriadku, tvrdila to isté, teraz dostali po ušoch, takže už to tvrdiť nebudú. A teda karavána potupne a trápne bude kráčať ďalej, len si myslím, že už nie dlho. Na jednu vec ale táto schôdza, myslím si, že je dobré, že bola a bude a budú podobné a že budeme o týchto veciach hovoriť, a to je tá nová rétorika Roberta Fica. Nie je alternatíva, jedine my smerujeme do jadra Európskej únie. Ja som presvedčený o tom, že miesto Slovenska, samozrejme, je v jadre Európskej únie, v ktorej sme, nevieme byť v jadrovitejšom jadre, než sme, a mali by sme v ňom ostať, pokiaľ to len bude možné a výhodné pre Slovenskú republiku. Ale zároveň nám celé jadro Európskej únie bude na prd, ak si rozvrátime štát zvnútra, ak túto krajinu ukradne malá skupina ľudí, ak v tejto krajine nebude vymožiteľná spravodlivosť, ak v tejto krajine nebudú vykonané zásadné reformy, ktoré budú smerovať k tomu, že deti budú vzdelané na 21. storočie, že ľudia sa budú môcť dostať zo svojich problémov, do ktorých častokrát nepadli svojou vlastnou vinou, že tento štát znovu začne plniť svoje základné funkcie hlavne voči slabým, dôchodcom, deťom, obetiam trestných činov a tak ďalej. Ak nezačneme vyživovať tento štát zvnútra, ak tento štát nezačne plniť svoje funkcie, tak je úplne jedno, či budeme v jadre alebo nie, rozvráti sa nám zvnútra a problémy budeme mať tak či tak. Preto odvolanie Jána Richtera by malo byť prvým krokom ozdravným a uvedomením si, že sme v prúseri. A následná očista verejného života a jeho naplnenie kvalifikovanými ľuďmi, ktorí vedia, ako tento štát a spoločnosť v ňom zmeniť, by mal byť následným, druhým krokom. Ďakujem veľmi pekne. (Potlesk.)